Overvåkingen fra uke 46 viser at forekomsten av influensalignende sykdom er svært lav, men noe økende. Dette betyr at sesongens influensautbrudd fortsatt ikke er helt i gang. Det forekommer i økende grad påvisninger av influensavirus flere steder i Norge, både influensa A(H3N2), A(H1N1) og influensa B er i omløp. Totalt sett har det til nå vært overvekt av influensa A(H3N2)-virus.
Antall viruspåvisninger er fremdeles på et lavt nivå (Figur 3), men vi ser en økning over de siste ukene. På landsbasis lå positivprosenten på 2,7 % forrige uke, en økning på 1,3 % (Figur 4). (Innrapporteringen for uke 46 var ikke komplett og tallene vil oppdateres neste uke). Laboratoriedata indikerer at denne sesongen, som den forrige, starter tidligere enn det som vi ellers er vant med (Figur 3). Det er regionale forskjeller og spesielt Møre og Romsdal og Sogn og Fjordane har en høyere andel positive enn landsgjennomsnittet.
Det ble innrapportert 3003 analyserte prøver forrige uke hvorav 63 prøver var positive for influensa A og 19 for influensa B.
Virus blir subtypet (influensa A) og linjebestemt (influensa B) så snart influensasenteret på FHI mottar dem. Den foregående uke er så langt 13 av influensa A-virusene subtypet til H3N2 og 3 som H1N1. En del av de influensa A-positive er fra laboratorier som har testet for subtype H1, men ikke H3, og flere av disse er trolig subtype H3. Av de 19 influensa B er foreløpig én linjebestemt tilhørende B/Yamagata (Figur 4).
Så langt i sesongen er det testet 23 886 prøver på landsbasis. Det er påvist 205 influensa A-virus og 81 influensa B-virus. Influensa A utgjør nå 77 % av alle positive prøver (Figur 4). De aller fleste influensa A-virus så langt er subtypet som H3N2-virus (71) og 21 som H1N1. Det er linjebestemt 21 influensa B-virus så langt, alle tilhørte B/Yamagata-linjen.
Det er mottatt 3 fyrtårnprøver fra forrige uke, ingen av disse var positive for influensa. Hittil i sesongen er det analysert 64 fyrtårnprøver fra almenpraktiserende leger, én prøve har vært positiv for influensa A(H3N2) og én for B/Yamagata. Syv prøver har vært rhinovirus-positive.
I uke 46 ble det mottatt rapporter fra alle de mikrobiologiske sykehuslaboratorier som deltar i overvåkingen*. Prøvene fra disse laboratoriene utgjør 63 % av alle prøver testet for influensa i Norge den siste uken. Av 1 900 prøver som ble testet var 732 fra pasienter innlagt i sykehus. Influensavirus ble påvist hos 11 inneliggende pasienter (Figur 5). Ni av pasientene fikk påvist influensa type A og 2 fikk påvist influensa type B. Fra og med uke 40 har det blitt påvist influensa hos 37 (0,8 %) av de 4 408 innlagte pasientene som er blitt testet.
Det er ingen endringer i anbefalingene om hvem som skal vaksineres, utover at gravide i 1. trimester med tilleggsrisiko nå anbefales vaksine på generelt grunnlag. Det tar ca. 2 uker fra vaksinen settes til den gir beskyttelse. Hvor god beskyttelse årets vaksine vil gi er det for tidlig å si noe om. Folkehelseinstituttet har hittil i sesongen sendt ut over 518 000 vaksinedoser til målgruppene for influensavaksinasjon. Det er i tillegg sendt ut ca. 40 000 doser fra Folkehelseinstituttet, samt over 50 000 doser fra apotekgrossistene, til bruk utenom influensavaksinasjonsprogrammet. Nasjonalt vaksinasjonsregister SYSVAK har fått inn melding om 299 073 personer som er vaksinert med årets influensavaksine denne sesongen (per 21.11.17). Vaksinasjonsdekningstall fra SYSVAK for sesongen 2016/17 for personer over 65 år er nå tilgjengelig i Norgeshelsa og Kommune-helsa.
I uke 45/2017 var influensaaktiviteten i Europa fortsatt lav. Av 739 fyrtårnprøver som ble testet var 33 (4,5 %) positive for influensa. Dette er en liten økning i forhold til forrige uke, da kun 1% testet positivt. Så langt har det vært flest påvisninger av A(H3N2), men også andre virus sirkulerer.
Antall dødsfall per uke i Norge har ligget innenfor forventet nivå de siste ukene. Tallene for dødelighet de siste 2-3 ukene er ufullstendige grunnet forsinkelser i registeringen av dødsfall.
Kartet under viser den rapporterte forekomsten av influensalignende sykdom fordelt på fylke.